  Наталья Тетерина 20-тӥ оштолэзе Яр каргуртысь 2 номеро школаысь дасэтӥ классын дышетскись 14 пиналъёс асьсэдыз ёрос администрациысь кивалтӥсьёсын шӧдыны быгатӥзы. Интыен воштӥськон ӧнер быръёнъя ужрадъёс улсын ортчиз но Интыын аскивалтонъя нуналлы тупатэмын вал. Со сярысь ивортодэтъя «Удмуртия» агентстволы ёрос администрацилэн аппаратэзлэн кивалтӥсез Антон Мышкин вераз. Солэн кылъёсызъя, пиналъёсты администрацилэн аппаратэныз кивалтӥсь, Депутатъёслэн кенешсылэн тӧроез, ёрослэн тӧроез но солэн гурт возёсъя, лэсьтӥськонъя, мерлыко ужпумъёсъя воштӥсьёсыз, ёзэтъёслэн кивалтӥсьёсыз интые пуктӥзы. Кивалтӥсьёсын ӵош соос ёзэтъёслэн ужрадъёсазы пыриськизы. Ёзэтъёслэн кивалтӥсьёсыныз кин ке но кенешон радъяз. Семьяен ужанъя ёзэт шуге-леке сюрем семьяосы потаз, егитъёсын ужанъя ёзэт георгиевской лентаосын 9-тӥ Куартолэзьлы сӥзем ужрад ортчытӥз, (шимучыръёсъя ёзэт — ред.) ву улэ шедьыны быгатӥсь интыосы ветлӥз — Чупчие, Яр но Пудем тыметъёсы Антон Мышкин, Яр ёрос администрацилэн аппаратэзлэн кивалтӥсезПумиськонъёс дыръя пумкылъянъёс кутыку пиналъёс асьсэлэсь но ӵектонъёссэс вералляны быгатӥзы. Кылсярысь, соос классэнызы субботникъёс радъяны юрттозы, шуиз Антон Мышкин. Ужамзы бере пиналъёс асьсэлэсь мылкыдъёссэс шараязы. Тросэз малпаллям, кивалтон — со ужкагазъёсын гинэ вырон шуыса, нош улонын со шуггес вылэм. Туннэ ужрадэ пыриськем дышетскисьёс пӧлысь одӥгез но кивалтӥсь луыны уг малпа.  Солэн кылъёсызъя, таӵе воштӥськонэз радъяны малпан кылдӥз ӧнер быръёнъя брейн-рингын 17-тӥ оштолэзе, отын кивалтӥсь пиналъёслы администрацилэн ужамез сярысь вераз. Ӧжыт дыр сётӥськемен темаез быдэсак усьтыны ӧз луы, соин ик Антон Мышкин пиналъёсты муниципал служащийёслэн уженызы пушкысен тодматскыны ӵектӥз. Яр администрацилэн аппаратэзлэн кивалтӥсез дышетскисьёслы ужрад сярысь мукет пиналъёслы но вераны дэмлаз. Соос мылкыд каризы ке, азьланяз мукет классъёсты но ёрос администрациысь кивалтӥсьёс интыын ужаны ӧтёзы. Тегъёс: Яр Удмуртия пиналъёс Мерлык уж  